
Наставно-научниот совет на 







Економскиот факултет – Прилеп

Предмет: Предлог за прифаќање наслов на тема и тези за изработка на магистерски  труд од кандидатот  Маја Христоска(чл. 43 од Правилникот за условите, критериумите и правилата за запишување и студирање на втор циклус студии на Универзитетот „Св. Климент Охридски“-Битола) 
Советот на втор циклус на студии на ден 03.11.2025 год. го прифати извештајот од Комисијата за оценка на пријавата на магистерскиот труд под наслов “Перспективи во развојот на женското претприемништво во општина Прилеп” од кандидатот Маја Христоска.
Предвид на изнесеното, а согласно чл. 43 од Правилникот за условите, критериумите и правилата за запишување и студирање на втор циклус студии на Универзитетот „Св. Климент Охридски“-Битола го доставуваме следниов предлог:

Наставно-научниот совет на Економскиот факултет – Прилеп да го прифати насловот на  магистерскиот труд “Перспективи во развојот на женското претприемништво во општина Прилеп”  и тезите: 
Вовед
· Предмет и цел на истражување
· Методологија на истражување
Прв дел
1. Карактеристики и значење на женското претприемништво
1.1.  Значење и развој на женското претприемништво
1.2.  Карактеристики на женското претприемништво
1.3.  Разлики помеѓу мажите и жените претприемачи
1.4. Бариери со кои се соочуваат жените претприемачи  
1.5. Поддршка на женското претприемништво
1.6. Добри практики за развој на женското претприемништво
Втор дел
2. Фактори кои влијаат на развојот на женското претприемништво
2.1. Влијание на социо-културните фактори
2.2. Историски осврт на родовата нееднаквост

2.3. Начини на финансирање на женското претприемништво
2.4. Влијание на пооделни економски фактори
2.5. Политичка средина и владина поддршка
2.6. Примена на дигиталните вештини
2.7. Видови, поддршка и унапредување на женското претприемништво
Трет дел
3. Состојби и искуства на развојот на женското претприемништво 
3.1.  Карактеристики на развојот на успешни жени претриемачи во развиените земји
3.2. Состојби и развој на женското претприемништво во Прилеп
3.3. Перспективи и препораки за развој на женското претприемнишвво во општина Прилеп
Заклучоци и препораки
Користена литература
О б р а з л о ж е н и е

На предлогот за прифаќање на темата “Перспективи во развојот на женското претприемништво во општина Прилеп”   и тезите за изработка на магистерски труд, Советот на втор циклус на студии утврди предлог за прифаќање на темата “Перспективи во развојот на женското претприемништво во општина Прилеп” и тезите за изработка на магистерски труд од кандидатот Маја Христоска.
Актуелноста на оваа тема произлегува од растечкиот придонес на жените во претприемничкиот сектор, кој се повеќе се препознава како значаен двигател на економскиот и социјалниот развој. Женското претприемништво не претставува само економска активност, туку и важен механизам за зголемување на родовата рамноправност, зајакнување на економската независност на жените и создавање инклузивни можности на пазарот на труд.
Во современите економии, претприемништвото, вклучително и женското претприемништво, е тесно поврзано со појавата на иновации, креативни решенија и нови деловни модели. Жените-претприемачки честопати внесуваат поинаков пристап во бизнисот, ориентиран кон одржливост, општествена одговорност и локален развој. Трендовите на глобално ниво укажуваат дека се поголем е бројот на жени кои започнуваат сопствен бизнис, особено во секторите поврзани со дигиталната економија, услугите и креативните индустрии. Бројот на жени претприемачи расте, но тие се уште се соочуваат со структурни бариери – ограничен пристап до финансии, недостаток на менторска поддршка, културни предрасуди и недоволно учество во формалните деловни мрежи.
Во Македонија, и конкретно во општина Прилеп, женското претприемништво има значителен, но се уште недоволно искористен потенцијал. Иако во изминатата деценија се забележуваат напори за негово промовирање преку програми за поддршка, субвенции и кредитни линии, процентот на жени сопственици на бизниси останува понизок во споредба со мажите. Дополнително, економските и социјалните услови, како и културните стереотипи, често влијаат врз одлуката на жените да започнат или да го прошират својот бизнис.
Поради тоа основната цел на истражувањето во магистерскиот труд ќе биде да се оцени досегашниот развој на женското претприемништво во општина Прилеп. За таа цел во овој магистерски труд ќе се оценат тековни трендови, предизвици и можности на женското претприемништво, како и на кој начин постоечките локални и национални политики за поддршка придонесуваат за негово унапредување. Покрај тоа ќе се оцени досегашниот придонес на финансиската поддршка од државните и локалните во поттикнувањето на жените да започнат свој или да го прошират веќе постоечкиот бизнис.

Како посеби цели, со чија помош детално ќе се доближи до остварување на основната цел се потенцирани следните:
· да се прикаже развојот на женското претприемништво низ историјата.
· да се направи разлика помеѓу мажи и жени претприемачи.
· да се идентификуваат карактеристиките на успешните жени претприемачки.
· да се анализираат главните бариери и предизвици, како и начините за нивно надминување.
· да се истражат формите за поддршка на жените претприемачи и добрите практики за развој на женското претприемништво.
· да се утврдат клучните фактори (социо-културни, финансиски, економски) кои влијаат врз развојот на женското претприемништво
· да се испита улогата на технологијата и дигиталните вештини во женското претприемништво.
· предложат мерки за унапредување на женското претприемништво.
Структурата на предложената тема ќе биде поделена во три главни делови.
Првиот дел, ќе се однесува на значењето и развојот на женското претприемништво како важен сегмент на современата економија и општество. Во овој дел ќе бидат опишани карактеристиките на жените претприемачи и нивниот пристап кон водењето бизнис, со акцент на специфичностите што ги издвојуваат во однос на мажите претприемачи. Понатаму, ќе бидат разгледани бариерите и предизвиците со кои тие се соочуваат во своето работење, заедно со начините за нивно надминување. Дополнително, ќе биде опфатена и поддршката што ја добиваат жените во претприемништвото преку различни институции, програми и иницијативи, како и примери на добри практики кои придонесуваат за нивниот понатамошен развој.
Во вториот дел, ќе биде согледана улогата на различните социо-културни, економски и политички фактори врз развојот на жените во бизнисот. Во овој дел ќе биде анализирано влијанието на културните норми и општествените перцепции, како и предизвиците поврзани со обезбедување финансиски средства за женските претприемачи. Исто така овде ќе бидат опфатени и поодделни економски фактори што го обликуваат нивниот развој, заедно со значењето на политичката средина и владината поддршка. Посебен акцент ќе биде ставен на примената на дигиталните вештини како средство за зголемување на конкурентноста и иновативноста. Дополнително, ќе бидат разгледани различните видови поддршка и мерки за унапредување на женското претприемништво.
Во третиот дел, ќе се анализаат состојбите и трендовите во развојот на женското претприемништво во Прилеп. Во него на почеток ќе бидат прикажани резултатите од спроведеното истражување, искуствата и ставовите на жените претприемачи во локален контекст, идентификуваните проблеми и можности за унапредување. Додека на крајот од овој дел ќе бидат дадени препораки препораки за понатамошен развој на женското претприемништво во Прилеп.
Заклучоците од магистерскиот труд треба да придонесат за систематизација на сознанијата и искуствата во областа на женското претприемништво и би претставувале основа за понатамошни истражувања и практични мерки за поддршка на жените претприемачи.
Заради претходново Советот на втор циклус на студии беше едногласен за прифаќање на извештајот од Комисијата за оценка на пријавата од кандидатот Маја Христоска тема: “Перспективи во развојот на женското претприемништво во општина Прилеп” за изработка на магистерски труд.





Комисија за оценка на пријава:
1. Проф. д-р Мирослав Гвероски
2. Проф. д-р Анета Ристеска Јанкулоска
3. Доц. д-р Виолета Глигороски
Прилог: Предлог одлука
	


Врз основа на чл. 43 став 9 од Правилникот за условите, критериумите и правилата за запишување и студирање на втор циклус студии на Универзитетот „Св. Климент Охридски“-Битола, Советот  на втор циклус на студии, на седницата одржана на ден 03.11.2025 год. година ја донесе следнава 

ПРЕДЛОГ ОДЛУКА

Член 1

Се прифаќа Извештајот од Комисијата за оценка на пријава на магистерскиот труд под наслов “Перспективи во развојот на женското претприемништво во општина Прилеп” , од кандидатот Маја Христоска подготвен од Комисијата во состав:
1. Проф. д-р Мирослав Гвероски

2. Проф. д-р Анета Ристеска Јанкулоска
3. Доц. д-р Виолета Глигороски
Член 2

Се прифаќаат како подобни: темата “Перспективи во развојот на женското претприемништво во општина Прилеп” , и тезите за изработка на магистерскиот труд.
Член 3
За ментор на кандидатот Маја Христосказа изработка на магистерскиот труд под наслов “Перспективи во развојот на женското претприемништво во општина Прилеп”,  се определува

д-р Мирослав Гвероски, редовен професор на Економски факултет-Прилеп
Член 4
Да се достави Предлог одлуката до Наставно – научниот совет на Економскиот факултет – Прилеп за понатамошно одлучување.   
Раководител на втор циклус на студии

Проф. д-р Дејан Здравески

